text: Hvem savner en hvidøret silkeabe?
  28 juni 2012 kl. 12.44
  Politiet i Esbjerg har fremlyst en ung hvidøret silkeabe. Den blev lørdag fundet i et P-hus på Nørrebrogade i Esbjerg - og ingen ejer har meldt sig.
  Det var en ung esbjergenser, som fandt aben i parkeringshuset lørdag. Aben er håndtam og helt klart vant til mennesker.
  
  Må ikke importeres
  Silkeaber må ikke importeres til Danmark. Men de kan købes hos danske opdrættere.
  Den lille abe er en ung han. Arten lever vildt i stort antal i trækronerne langs den brasilianske østkyst. I naturen lever silkeaben af frugt og grønt, insekter, firben, små fugle og små pattedyr.
  
  Lugter
  Det charmerende dyr er populært som kæledyr. Men det er ikke helt nemt at holde dem. Dels fordi de har brug for at leve i gruppe med artsfæller, og del lugter silkeaber temmelig kraftigt, fordi de afmærker deres territorium med urin. 
  Hvis ingen ejer melder sig, bliver aben givet videre til mennesker, der har erfaring med og viden om arten. Indtil videre er den anbragt på Gram Dyreinternat.
  